b"\n_START_ARTICLE_\nEsgl\xc3\xa9sia de Sant Joan Baptista (Vinebre)\n_START_SECTION_\nArquitectura\n_START_PARAGRAPH_\n\xc3\x89s de planta rectangular i consta de tres naus, amb l'absis no marcat en planta. La nau central, de m\xc3\xa9s al\xc3\xa7ada que l'absis, est\xc3\xa0 coberta amb volta de can\xc3\xb3 dividida per arcs torals, que descansen sobre una cornisa motllurada que suporten unes pilastres. Les naus laterals es defineixen amb arcs de mig punt, cobertes tamb\xc3\xa9 amb volta de can\xc3\xb3. L'absis s'obre a la nau a trav\xc3\xa9s d'un arc toral, precedit per una lluneta, que descansa sobre una cornisa motllurada que envolta l'absis i les pilastres. En aquesta part, la volta \xc3\xa9s de creueria, i queda sostinguda sobre la mateixa cornisa i petites pilastres que enllacen amb els nervis. Als costats hi ha dues petites finestres amb llunetes. La part inferior del mur est\xc3\xa0 recoberta per plafons rectangulars que actuen com a s\xc3\xb2col. Als peus del temple hi ha el cor, que queda suportat per un arc rebaixat i acabat en una barana de fusta. A l'arrencada d'aquest arc, una inscripci\xc3\xb3 recorda fins on va arribar la riuada el 23 d'octubre de 1907. La nau s'il\xc2\xb7lumina a trav\xc3\xa9s de petites finestres que se situen entre els arcs torals de la nau central i d'una rosassa amb vitralls sobre el cor._NEWLINE_Al centre del frontis hi ha una portalada de pedra, oberta en arc de mig punt, que queda custodiada per dues pilastres que sostenen una cornisa motllurada, sobre la qual hi ha una forn\xc3\xadcula emmarcada per un petit front\xc3\xb3. Sobre de la rosassa hi ha un rellotge. De l'extrem dret en sobresurt el campanar, de planta quadrangular i obertures en arc de mig punt. El parament dels murs \xc3\xa9s de carreus escairats de mitjanes dimensions.\n_START_SECTION_\nHist\xc3\xb2ria\n_START_PARAGRAPH_\nL'antic Vinebre fou totalment destru\xc3\xaft al setembre de 1284 pels Enten\xc3\xa7a de M\xc3\xb3ra i el comanador d'Asc\xc3\xb3 Fra Francesc \xc3\x87a Tallada edific\xc3\xa0 un nou poble al lloc actual, que anomen\xc3\xa0 Vilanova. No se sap quin era l'empla\xc3\xa7ament de la nova esgl\xc3\xa9sia constru\xc3\xafda a Vilanova. Se suposa que podria ser al costat de l'esgl\xc3\xa9sia actual, on hi ha unes arcades de mig punt. L'esgl\xc3\xa9sia actual es constru\xc3\xad de nova planta al segle XVII i es va acabar l'any 1691, poc abans que obtingu\xc3\xa9s la independ\xc3\xa8ncia eclesi\xc3\xa0stica de la parr\xc3\xb2quia d'Asc\xc3\xb3. La depend\xc3\xa8ncia civil o militar a la comanda d'Asc\xc3\xb3 dur\xc3\xa0 fins a la desamortitzaci\xc3\xb3 de Mendiz\xc3\xa1bal. Dins d'aquesta esgl\xc3\xa9sia es va batejar el beat Enric d'Oss\xc3\xb3 i Cervell\xc3\xb3 el 17 d'octubre de 1840."